### NN 129/2024 (8.11.2024.), Pravilnik o provedbi Programa potpore istraživanja usmjerenih na unaprjeđenje kvalitete sadnog materijala loze za razdoblje od 2024. do 2029. godine

Ministarstvo poljoprivrede, šumarstva i ribarstva

2146

Na temelju članka 39. stavka 5. Zakona o poljoprivredi (»Narodne novine«, br. 118/18., 42/2020., 127/20., 52/21. i 152/22. – Odluka Ustavnog suda Republike Hrvatske, 52/21. i 152/22.), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ISTRAŽIVANJA USMJERENIH NA UNAPRJEĐENJE KVALITETE SADNOG MATERIJALA LOZE ZA RAZDOBLJE OD 2024. DO 2029. GODINE

Članak 1.

Ovim se Pravilnikom propisuje provedba Programa potpore istraživanja usmjerenih na unaprjeđenje kvalitete sadnog materijala loze za razdoblje od 2024. do 2029. godine (u daljnjem tekstu: Program) donesenog Odlukom Vlade Republike Hrvatske, klasa: 022-03/24-04/275, urbroj: 50301-27/22-24-4 od 1. kolovoza 2024. godine.

Članak 2.

Potpora iz Programa dodjeljuje se u skladu sa:

a) Zakonom o sjemenu, sadnom materijalu i priznavanju sorti poljoprivrednog bilja (»Narodne novine«, broj 110/21.)

b) Zakonom o biljnom zdravstvu (»Narodne novine«, br.127/19. i 83/22.)

c) Pravilnikom o stavljanju na tržište materijala za vegetativno umnažanje loze (»Narodne novine«, broj 100/23.)

d) Uredbom Komisije (EU) br. 2022/2742, (SL L 327/1, od 14. prosinca 2022.), o proglašenju određenih kategorija potpora u sektoru poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (u daljnjem tekstu: Uredba (EU) br. 2022/2472)

e) Provedbenom uredbom Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10. 12. 2019.) (u daljnjem tekstu: Uredba (EU) br. 2019/2072)

f) Uredbom (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23. 11. 2016.) (u daljnjem tekstu: Uredba (EU) br. 2016/2031).

Članak 3.

Pojedini pojmovi u smislu ovoga Pravilnika imaju sljedeće značenje:

a) potpora je potpora namijenjena znanstvenim institucijama za financiranje provedbe Programa

b) prihvatljivi korisnici su:

– ustanove upisane u Upisnik visokih učilišta sukladno Pravilniku o Upisniku visokih učilišta (Narodne novine, broj 56/23.)

– javno znanstveni instituti osnovani sukladno Zakonu o visokom obrazovanju i znanstvenoj djelatnosti (Narodne novine, broj 119/22.)

c) podnositelj zahtjeva je svaka znanstvena institucija koja podnosi zahtjev u skladu s odredbama ovoga Pravilnika, Programa i Javnog poziva

d) javni poziv je otvoreni poziv koji se objavljuje na mrežnim stranicama Ministarstva poljoprivrede, šumarstva i ribarstva (u daljnjem tekstu: Ministarstvo).

Članak 4.

(1) Izrazi koji se koriste u Zakonu o poljoprivredi (»Narodne novine«, br. 118/18., 42/2020., 127/20., 52/21. i 152/22. – Odluka Ustavnog suda Republike Hrvatske, 52/2021. i 152/22.), (u daljnjem tekstu: Zakon) koriste se i u ovom Pravilniku.

(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 5.

Iznos potpore iz Programa dodjeljuje se znanstvenim institucijama u financiranju istraživanja usmjerenih na unaprjeđenje kvalitete sadnog materijala loze, a prema rezultatima Javnog poziva.

Članak 6.

Prihvatljivi korisnici potpore su korisnici iz članka 3. točke b) ovoga Pravilnika koji moraju ispuniti sljedeće uvjete:

a) podnesu Zahtjev za financiranje istraživanja usmjerenih na unapređenje kvalitete sadnog materijala loze (u daljnjem tekstu: Zahtjev) po objavljenom Javnom pozivu

b) podnesu dokaz o postojećoj odgovarajućoj infrastrukturi i matičnim nasadima visokih kategorija na području Republike Hrvatske

c) da su upisani u Upisniku dobavljača poljoprivrednog sadnog materijala sukladno Pravilniku o upisu u upisnike dobavljača, laboratorija i uzorkivača poljoprivrednog reprodukcijskog materijala (»Narodne novine«, br. 8/22 i 8/23.) (u daljnjem tekstu: Upisnik dobavljača sadnog materijala) za obavljanje djelatnosti proizvodnje poljoprivrednog sadnog materijala

d) da su upisani u Službeni registar specijaliziranih subjekata i ovlašteni za izdavanje biljnih putovnica sukladno Pravilniku o Službenom registru specijaliziranih subjekata (Narodne novine, broj 30/21.)

e) da nemaju nereguliranih dugovanja s osnova javnih davanja

f) dostave drugu obveznu dokumentaciju sukladno uvjetima Javnog poziva

Članak 7.

(1) Prihvatljive aktivnosti za potporu u okviru Programa su:

a) praćenje gospodarskih karakteristika registriranih hrvatskih klonova autohtonih sorata

b) provođenje kontrole zdravstvenog stanja u matičnim nasadima visoke kategorije

c) analiza prisutnosti gospodarski štetnih virusa u matičnim nasadima visoke kategorije

d) analiza prisutnosti fitoplazmi u matičnim nasadima visoke kategorije

e) analiza unutarsortne varijabilnosti najvažnijih introduciranih i autohtonih sorata vinove loze u proizvodnim nasadima

f) utvrđivanje fitosanitarnog statusa (gospodarski štetni virusi i fitoplazme) najvažnijih introduciranih i autohtonih sorata vinove loze u proizvodnim nasadima

g) prikupljanje uzoraka plemke izdvojenih bezvirusnih trsova slobodnih od fitoplazmi najvažnijih introduciranih i autohtonih sorata za proizvodnju predbaznog sadnog materijala

h) istraživanje potreba za proizvodnjom baznog sadnog materijala registriranih hrvatskih klonova vinove loze za podizanje certificiranih matičnih nasada

i) istraživanje potreba za podizanjem certificiranih matičnih nasada najvažnijih introduciranih i autohtonih sorata vinove loze kod kojih ne postoje registrirani hrvatski klonovi

j) istraživanje potrebe za provođenje individualne klonske selekcije kod najvažnijih introduciranih i autohtonih sorata vinove loze kod kojih ne postoje registrirani hrvatski klonovi na temelju rezultata istraživanja unutarsortne varijabilnosti i fitosanitarnog statusa.

(2) Troškovi prihvatljivi za financiranje u okviru Programa su:

a) analize biljnog materijala na prisutnost virusa – potrošni materijal i kemikalije

b) analize biljnog materijala na prisutnost fitoplazmi vinove loze – potrošni materijal i kemikalije

c) nabava repromaterijala, zaštitna sredstva

d) agrotehničko održavanje matičnih nasada visoke kategorije

e) održavanje objekata matičnih nasada visoke kategorije

f) sadni materijal visokih kategorija

g) trošak istraživača (min. VSS agronomske struke)

h) putni troškovi vezani uz provođenje istraživanja (prikupljanje uzoraka, prezentacija rezultata)

i) proces odzdravljivanja vinove loze od virusa

j) nabava opreme za toplinski tretman loznog sadnog materijala

k) ostale aktivnosti neophodne za provođenje istraživanja usmjerenih na unapređenje kvalitete sadnog materijala loze (npr. trošak uzorkovanja biljnog materijala, troškovi analize tla na nematode, troškovi službenog nadzora i sl.).

(3) Neprihvatljivi troškovi za financiranje u okviru Programa su:

a) porez na dodanu vrijednost (u daljnjem tekstu: PDV) u slučaju da je korisnik porezni obveznik upisan u registar obveznika PDV-a te ima pravo na odbitak pretporeza

b) drugi porezi te propisane naknade i doprinosi

c) kamate

d) rabljena oprema/strojevi

e) svi troškovi održavanja/zamjene i amortizacije

f) troškovi vezani uz ugovor o leasingu, kao što su marža davatelja leasinga, troškovi kredita i refinanciranja kamata, režijski troškovi i troškovi osiguranja

g) nepredviđeni radovi u gradnji i ostali nepredviđeni troškovi

h) novčane kazne, financijske kazne i troškovi parničnog postupka i/ili

i) plaćanje gotovim novcem.

Članak 8.

Program se provodi u razdoblju od 2024. do 2029. godine.

Članak 9.

(1) Program se provodi putem Javnog poziva za sudjelovanje u provedbi Programa, kojeg Ministarstvo objavljuje na svojim mrežnim stranicama.

(2) Javnim pozivom iz stavka 1. ovoga članka određuje se:

a) način podnošenja zahtjeva

b) rok podnošenja zahtjeva

c) dokumentacija koju korisnik/podnositelj mora priložiti u postupku podnošenja zahtjeva

d) administrativna obrada i kontrola zaprimljenih zahtjeva

e) odobrenje i isplata financijskih sredstava

f) kontrola na terenu i

g) povrat zaprimljenih sredstava.

(3) Na temelju objavljenog Javnog poziva podnositelji podnose Zahtjev.

Članak 10.

(1) Financijska sredstva iz Programa dodjeljuju se u skladu s Poglavljem I. i člankom 38. Uredbe (EU) br. 2022/2472.

(2) Potpore dodijeljene putem Programa spojive su s unutarnjim tržištem u smislu članka 107. stavka 3. Ugovora i izuzete iz obveze prijave iz članka 108. stavka 3. Ugovora s obzirom da ispunjavaju sve opće uvjete utvrđene u Poglavlju I. Uredbe (EU) br. 2022/2472 i sve posebne uvjete iz članka 38. Uredbe (EU) br. 2022/2472.

Članak 11.

(1) Korisnik podnosi Zahtjev na propisanom obrascu koji je sastavni dio Javnog poziva, a isti se objavljuje se na mrežnim stranicama Ministarstva.

(2) Korisnik podnosi najviše jedan Zahtjev.

(3) Prihvatljivim se smatraju isključivo zahtjevi podneseni na način propisan Javnim pozivom.

(4) Zahtjevi podneseni nakon roka propisanog Javnim pozivom, neće se razmatrati.

(5) Nakon provedene administrativne kontrole Zahtjeva, Ministarstvo donosi:

a) Odluku o odobrenju potpore ili

b) Odluku o odbijanju potpore.

(6) Nakon donesene Odluke iz stavka 5. podstavka a) ovoga članka Ministarstvo sa korisnicima potpore sklapa Ugovor o dodjeli bespovratnih sredstava te provodi isplatu financijskih sredstava prema utvrđenim pojedinačnim novčanim iznosima financiranja po godinama provedbe Programa.

(7) Isplata financijskih sredstava provodi se u roku od 15 radnih dana od sklapanja Ugovora o dodjeli bespovratnih sredstava.

(8) Ministarstvo će isplatu odobrenog iznosa financiranja izvršiti na račun korisnika potpore dostavljenog uz zahtjev.

Članak 12.

(1) Ako je zahtjev nepotpun ili neispravno popunjen, Ministarstvo će pisanim putem zatražiti ispravke, dodatna obrazloženja i/ili dopune Zahtjeva i dostavljene dokumentacije, a korisnik/podnositelj je dužan dostaviti traženu dokumentaciju u roku od 5 radnih dana od dana obavijesti o nepotpunosti na način naveden u istoj.

(2) Ministarstvo će dopune, ispravke ili dodatna obrazloženja od korisnika potpore tražiti dostavom pismena preporučenom poštom.

Članak 13.

(1) Ukupan iznos raspoloživih sredstava za provedbu Programa za šestogodišnje razdoblje iznosi 300.000,00 eura.

(2) Udio bespovratnih sredstava je do 100 % od ukupnog iznosa prihvatljivih troškova Programa.

(3) Najviši iznos bespovratnih sredstava po korisniku godišnje može iznosi 50.000,00 eura.

(4) Ako se nakon zaprimanja svih pristiglih Zahtjeva koji zadovoljavaju kriterije za financiranje, utvrdi da je ukupni iznos zahtjeva veći od iznosa osiguranih sredstava u Državnom proračunu za provedbu Programa, Ministarstvo će proporcionalno umanjiti jedinične iznose sredstava financiranja.

Članak 14.

Protiv Odluka koje Ministarstvo donosi na temelju Javnog poziva nije dopuštena žalba, ali se može uputiti prigovor Povjerenstvu koje u ovu svrhu imenuje ministar nadležan za poljoprivredu, a u čijem sastavu ne mogu sudjelovati osobe koje su sudjelovale u pripremi i provedi Javnog poziva te kontrolirali prihvatljivost Zahtjeva.

Članak 15.

(1) Ministarstvo provodi kontrolu provedbe Programa kroz administrativnu obradu i kontrolu na terenu.

(2) U slučaju neopravdanih plaćanja korisnik potpore će vratiti iznos koji mu odredi Ministarstvo Odlukom o povratu sredstava, a nakon izvršene kontrole na terenu od strane Povjerenstva za kontrolu provedbe Programa.

(3) Povjerenstvo za kontrolu provedbe Programa imenuje Odlukom ministar nadležan za poljoprivredu.

Članak 16.

(1) Rezultati projekta kojem je dodijeljena potpora moraju biti dostupni na mrežnim stranicama Ministarstva od datuma završetka projekta.

(2) Rezultati moraju ostati dostupni na mrežnim stranicama Ministarstva tijekom razdoblja od najmanje 5 godina počevši od datuma završetka projekta.

Članak 17.

Sa svim osobnim podacima prikupljenim na temelju odredbi ovoga Pravilnika postupat će se u skladu sa Zakonom o provedbi Opće uredbe o zaštiti podataka (»Narodne novine«, broj 42/18.).

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/46
 Urbroj: 525-06/245-24-5
 Zagreb, 28. listopada 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.